
MŰVÉSZETEK

9/AJKP évfolyam
Az alábbi helyi tanterv a kerettantervek kiadásának és jogállásának rendjéről szóló 51/2012. (XII. 21.) számú EMMI rendelet Kerettanterv az Arany János Kollégiumi Program számára című 7. mellékletében megjelent, a művészetek tantárgyra vonatkozóan akkreditált kerettantervi ajánlás alapján készült. 

A tantárgy sajátosságai, célok, alapelvek:

A művészeti nevelés tantervi programja lehetőséget nyújt az esztétikai érzékenység alakítására, a látás tudatosítására, bővítve a képi műveltséget, emlékezetet és képzeletet. A kreatív tevékenységek gyakorlata fejleszti a kézügyességet, technikai érzékenységet, képességeket alakít a gondolatok vizuális eszközökkel való megjelenítésére. Az oktatás megismerteti a tanulót a vizuális kultúra ágaival, a műfaj sajátosságaival, a művészi kommunikáció megjelenítési formáival.

A kommunikáció az ember számára létkérdés, mivel ez teszi lehetővé az egyes emberek tudásának összeadódását. A beszéd kialakulásával éppen ezért megnőtt a hallás jelentősége. Amikor később megszülettek az ismeretek rögzítésének különböző módjai, a tudás térben és időben függetlenné vált az egyéntől. Az anyagban (írás, kép, tárgy) vizuálisan kódolt ismeretek a látás szerepét még jobban fokozták. A 20. században a technika fejlődésével a hang, a kép rögzíthető és közvetíthető. Így nem csak a közvetlen kommunikációban tölt be fontos szerepet. Az audiovizuálisan rögzített üzenetek óriási hatásának egyik oka, hogy az érzékélés szempontjából ez hasonlít legjobban a közvetlen kommunikációhoz. Az ember a létfenntartásához szükséges ismereteinek nagy részét nem közvetlen érzékelés útján szerzi. Nyelvismeret nélkül nem juthatunk verbális információhoz, vizuális „nyelvismeret” nélkül pedig képtelenek vagyunk az anyagban rögzített tudást dekódolni.

A korszerű vizuális nevelés a kommunikáció minden területét figyelembe veszi, tudva, hogy a vizualitás az érzékelés egy módja. A vizuális eszköztárban nem különülnek el a „művészi” és” nem művészi” eszközök. A látás, látvány értelmezése, a vizuális kifejezés és közlés azonos módon zajlik a köznapi kommunikációban, illetve a művészi alkotások körében. A különbség elsősorban az alkotások funkciójában, a közlések színvonalában van. A kreatív gondolkodás fejlesztése nem mond ellent a hagyományok tanításának. Mindkettőre súlyt fektet a tanterv.

Az alapozó évfolyamon vizuális információkat kapnak a tanulók, emellett az alkotó folyamatban való képességfejlesztésre van lehetőségük. Kreativitásuk kibontakoztatható a tantárgy keretében.
A vizuális nevelés a világ látható minőségein keresztül tanít meg látni és láttatni, vagyis célja a vizuális alkotó- és befogadóképesség fejlesztése. A látható és láthatóvá tett világban különösen a látvány jelentésének, esztétikai üzenetének megismeréséhez és megértéséhez, illetve a közlő szándékának megfelelő, gondolatban és érzelemben gazdag ábrázolás, képi-plasztikai kifejezés, konstruálás fejlesztéséhez járul hozzá. A világ érzéki-tapasztalati birtokbavételével az érzékszervek, kiemelten a látás kiművelésével és a kéz intelligenciájának fejlesztésével foglalkozik. A térszemlélet, a forma-, a szín-, az anyag-, a szerkezetismeret és -érzék mindegyike a vizuális nevelés hatására emelkedik magasabb szintre. A megsokszorozódott technikai és rábeszélő képek korában a tantárgy újszerű célja az információk közti szelekciónak, a kritikus befogadásnak a kialakítása.

A középiskolás korosztályban a személyes útkeresés szerepe megnő. A tantárgy feladata az egyéniség keresésének segítése a vizuális kultúra példáinak bemutatásán keresztül, egyfajta követhető stílus, mintaválaszték felkínálása. Az azonosulás az alkotó munka elmélyült állapotában megy végbe a legkönnyebben, ezért a vizuális önkifejezés tág és minél önállóbb választási lehetőségeit kell felkínálni. A rajzi, a festői, a szobrászi munka mellett teret kell adni a korosztály érdeklődésének homlokterében álló alkalmazott grafikai tervezési és tárgytervezési-konstruálási feladatoknak. A vizuális nevelés alapvető célja, hogy megismertesse az egyetemes emberi kultúra, a nemzeti hagyományok értékeit, az értékmegőrzés formáit. Ösztönözze a tanulót az önkifejezés eszköztárának a bővítésére és készítse fel a tanult művészeti kifejező eszközök alkalmazására. Alakítsa ki a tanulóban az esztétikum iránti igényt, az esztétikai élményképességet, az alkotó magatartást és az ehhez tartozó pozitív beállítódást, fejlessze a teremtő képzeletet és improvizációs készséget, felkészítsen a mindennapi életre: a vizuálisan jelentkező problémák önálló felismerésére és megoldására, azaz a munkára, valamint a természeti és mesterséges környezet felelős használatára, az információk kritikus kezelésére, az árucikkek tudatos kiválasztására, a művészi, esztétikai értékek iránti fogékonyságra.

Az előkészítő évfolyamon a motiváltság kialakítása a legfontosabb. A befogadóvá válás a meghatározó, ezért sokféle technikával, anyaggal dolgozhatnak a tanulók. A manuális tevékenységben többen lehetnek sikeresek, ami a többi képesség fejlesztését is segítheti. A precíz alkotómunka fejleszti a figyelmet, kitartó munkavégzésre ösztönöz.

A tantervi program a készségek, jártasságok megszerzésére, a tanulók motiválására koncentrál. A konkrét tevékenységeket mindig a tanulócsoport összetételéhez, érdeklődéséhez kell igazítani.
	Tematikai egység
	Év eleji tájékozódás a tanulók motiváltságáról
	Órakeret 2 óra

	Előzetes tudás
	Vizuális nyelvi elemek.

	A tematikai egység nevelési-fejlesztési céljai
	Rajzkészség felmérése.

	Ismeretek/fejlesztési követelmények
	Kapcsolódási pontok

	Beszélgetés a tanulókkal. 
Vizuális ismeretek, névjegykészítés – mappa.
	Társadalomismeret

	Kulcsfogalmak
	Esztétikai-művészeti tudatosság.


	Tematikai egység
	Vizuális alapismeretek
	Órakeret 17 óra

	Előzetes tudás
	

	A tematikai egység nevelési-fejlesztési céljai
	A vizuális kommunikáció fejlesztése.

	Ismeretek/fejlesztési követelmények
	Kapcsolódási pontok

	Térviszonyok, kompozíció, színhatás, kép és szöveg, vizuális információ.
Tárgyak és környezet.
Vizuális nyelvi elemek. 
Vizuális jelek, szimbólumok egyértelmű használata.
A vizuális közlés, kifejezés legfontosabb eszközeinek (pont, vonal, sík- és térformák, felület, tónus, szín, szerkezet, kompozíció, képi motívumok) a vizuális közlésben betöltött szerepe, használata.
Adott hangulati hatáshoz adott színviszonyok megjelenítése.
Magyarázó-közlő rajzok készítése.
Karácsonyi ajándék-, csomagtervezés. 

Keleti írásjelek, régi betűtípusok alkalmazása, magyar és kelta motívumok, színkompozíciók festése kartonra, üvegre.
Színek derítése és törése. Tónusgyakorlatok.
	Természetismeret

Társadalomismeret

	Kulcsfogalmak
	Képalkotó technika, térábrázolás.


	Tematikai egység
	Kerámia
	Órakeret 14 óra

	Előzetes tudás
	

	A tematikai egység nevelési-fejlesztési céljai
	Tér- és időbeli tájékozódás fejlesztése. Manuális és konstruáló képesség fejlesztése. Szülőföldünkhöz kötődés erősítése a népi kézműves technikák, anyagok megismerése során. 

	Ismeretek/fejlesztési követelmények
	Kapcsolódási pontok

	Anyagok legfontosabb tulajdonságainak megismerése, kezelhetőségük, alakíthatóságuk megtapasztalása.

Agyag, gyurma, tészta, viasz, nemez mint plasztikus anyagok összehasonlítása.

Pozitív-negatív formák használata.
Korongozás alapfogásainak gyakorlása.

Alkotómunka.
	Természetismeret
Társadalomismeret

	Kulcsfogalmak
	Kifejezés, élmény, elvont gondolat, érzelem, hangulat, modell, nézőpont.


	Tematikai egység
	Kézművesség
	Órakeret 10 óra

	Előzetes tudás
	A környezet anyagai. Az ember tárgykészítő tevékenysége. Jeles napok.
A család ünnepei.

	A tematikai egység nevelési-fejlesztési céljai
	Manuális és konstruáló képesség fejlesztése.
Hagyományos kézműves tevékenységek iránti nyitottság kialakítása. Természethez, környezethez való kötődés mélyítése élmény-, ismeret- és tapasztalatszerzés által. Az értékteremtésen és megőrzésen keresztül a munkára nevelés. A környezettudatosság erősítése.

	Ismeretek/fejlesztési követelmények
	Kapcsolódási pontok

	A hagyományos tárgyi és szellemi kultúra összekapcsolódásának megismerése.
Önkifejezés, az önmegvalósítás lehetőségének felfedezése a kézműves tevékenységen keresztül.
Tárgyak vizsgálata a környezetünkben.
Régi és mai ékszerek összehasonlítása.
	Természetismeret
Társadalomismeret
Patrónusi foglalkozás 

	Kulcsfogalmak
	Kompozíció, térbeli alkotás.


	Tematikai egység
	Befogadás, megismerés
	Órakeret 6 óra

	Előzetes tudás
	

	A tematikai egység nevelési-fejlesztési céljai
	Műalkotások elemzése során saját vélemény árnyalt megfogalmazása.


	Ismeretek/fejlesztési követelmények
	Kapcsolódási pontok

	Múzeum és kiállítás látogatása.
Helyi kerámiai, tárgyi emlékek megismerése.
Műelemzés alapfokon – ismeretgyűjtés.
Önértékelés – az éves munka értékelése (önértékelése elsősorban).
	Társadalomismeret
Természetismeret


	Kulcsfogalmak
	Művészettörténet, műalkotás, stíluskorszak.


	A fejlesztés várt eredményei a ciklus végén
	A tanuló ismerje a vizuális nyelv kifejező eszközeit, a rajzi, festészeti és plasztikai ábrázolás leggyakrabban használt eljárásait.
Legyen képes sík- és térbeli művek létrehozására, konkrét és elvont képi és plasztikai gondolatok megjelenítésére, a látvány, illetve az abból történő absztrakció elemző értelmezésére, sokrétű feldolgozására (tanári segítséggel), tervszerű, igényes munkavégzésre.



